《招子高二十二韵兼简常甫世弼》
宋代·黄庭坚

我行向厌次，夏扇日在摇。
甘瓜未除垄，高柳尚鸣蜩。
驾言聊摄未，飞霜晓封条。
负薪泣裘褐，公子御狐貂。
岁月坐晼晚，鬓颜飒然凋。
道德千古事，斯文非一朝。
往者我不及，後生多见超。
吾党二三子，士林耸孤标。
小谢抱周易，忘言独参寥。
崔郎楚左史，二典考舜尧。
王生风雅学，谈辩秋江潮。
洒笔惊有司，小敌谓可骄。
安和摴蒱局，临关败三枭。
三生数步隔，屡赴茗碗邀。
小谢殊未来，我觉百里遥。
问之忧菽水，心虑极无聊。
父怜母不诃，日以浊酒浇。
此道如鼎实，念子羹未调。
古来有亲养，回也乐一瓢。
不田鹑生宎，在物乃为妖。
吾言有师承，可信如斗杓。
诗以解子忧，亦用当子招。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。